# Prehrávanie zvuku

## Zapnutie/vypnutie

Rádio zapnete stlačením tlačidla vypínača (15). Aktivuje sa displej (16) a prehráva sa audio zdroj nastavený pri poslednom vypnutí rádia.

Rádio vypnete opätovným stlačením tlačidla vypínača (15). Aktuálne nastavenie audio zdroja sa uloží do pamäte.

## Nastavenie hlasitosti

Po zapnutí rádia je vždy nastavená nízka hlasitosť.

Ak chcete zvýšiť hlasitosť, otočte gombík Clock (14) ‎(GPB 18V‑5 C)‎ alebo gombík Menu (22) ‎(GPB 18V‑5 SC)‎ v smere pohybu hodinových ručičiek, na zníženie hlasitosti proti smeru pohybu hodinových ručičiek.

Nastavenie hlasitosti sa zobrazuje pomocou hodnoty od 0 do 30 na displeji. Pred nastavením alebo zmenou rozhlasovej stanice nastavte hlasitosť na nízku hodnotu. Pred spustením externého audio zdroja na strednú hodnotu.

Ak chcete vypnúť zvuk, môžete krátko stlačiť tlačidlo Mute (12). Na displeji sa zobrazí indikácia vypnutia zvuku (f).

Ak chcete zvuk znova zapnúť, buď znova krátko stlačte tlačidlo Mute alebo otočte gombík Clock (14) ‎(GPB 18V‑5 C)‎ alebo gombík Menu (22) ‎(GPB 18V‑5 SC)‎ v smere pohybu hodinových ručičiek.

## Nastavenie kvality zvuku

Na optimálne prehrávanie zvuku je v rádiu zabudovaný ekvalizér.

Môžete ručne upraviť úroveň výšok a hĺbok alebo použiť prednastavenia kvality zvuku pre rôzne hudobné štýly. K dispozícii sú predprogramované nastavenia JAZZ, ROCK, POP a CLASSIC a tiež vlastné naprogramovateľné nastavenie CUSTOM. Nastavenia zvuku sa ukladajú samostatne pre každý audio zdroj.

Ak chcete vybrať uložené prednastavenia kvality zvuku, krátko stláčajte tlačidlo Equalizer (20) dovtedy, kým sa na displeji na indikácii prednastavenia kvality zvuku (i) nezobrazí požadované nastavenie.

Zmena nastavenia CUSTOM:

- Úroveň výšok a úroveň basov môžete nastaviť v rozsahu od −5 do +5.
- Stlačte tlačidlo Equalizer (20) na dlhšie ako 0,5 s. Na displeji na indikácii prednastavenia kvality zvuku (i) sa zobrazí CUSTOM.
- GPB 18V‑5 C: Na indikácii úrovne výšok/hĺbok (d) sa zobrazí TRE, aktuálna hodnota úrovne výšok bliká. Otočte gombík Clock (14), ak chcete úroveň výšok zmeniť. Stlačte gombík Clock (14), ak chcete nastavenú hodnotu uložiť.
  Na indikácii úrovne výšok/hĺbok (d) sa teraz zobrazí BAS a tiež aktuálna hodnota úrovne hĺbok. Zmeňte a uložte úroveň hĺbok, ako je opísané pri úrovni výšok.
- GPB 18V‑5 SC: Na multifunkčnej indikácii (k) sa zobrazí <Treble> a aktuálna hodnota úrovne výšok. Otočte gombík Menu (22), ak chcete úroveň výšok zmeniť. Stlačte gombík Menu (22), ak chcete nastavenú hodnotu uložiť.
  Na multifunkčnej indikácii (k) sa teraz zobrazí <Bass> a tiež aktuálna hodnota úrovne hĺbok. Zmeňte a uložte úroveň hĺbok, ako je opísané pri úrovni výšok.
- Po uložení nastavenia hĺbok alebo 10 s po poslednom použití gombíka Clock (14)/gombíka Menu (22) rádio prepne naspäť na štandardné zobrazenie displeja.

## Výber audio zdroja

Pri výbere audio zdroja stláčajte gombík zdroja (18) dovtedy, kým sa na displeji nezobrazí požadovaný interný alebo externý audio zdroj:

- DAB: digitálne rádio cez DAB+ ‎(GPB 18V‑5 SC)‎,
- FM: analógové rádio cez VKV,
- AUX: externý audio zdroj (napr. CD prehrávač) cez 3,5 mm zásuvku AUX IN (10) v priehradke na médiá,
- : externý audio zdroj (napr. smartfón) pomocou spojenia cez Bluetooth®.

Aktuálny audio zdroj možno zistiť na indikácii audio zdroja (h) alebo indikácii Bluetooth® (g).

## Nastavenie/uloženie rozhlasovej stanice DAB+ ‎(GPB 18V‑5 SC)‎

Pri výbere audio zdroja rozhlasovej stanice DAB+ opakovane stláčajte gombík zdroja (18) dovtedy, kým sa na indikácii audio zdroja (h) nezobrazí DAB.

Po krátkej inicializácii sa prehráva naposledy nastavená rozhlasová stanica.

Názov stanice sa zobrazuje v hornom riadku multifunkčnej indikácie (k). Zobrazovanie doplnkovej informácie na spodnom riadku multifunkčnej indikácie možno nastaviť vo funkcii menu.

- Na zmenu stanice otáčajte gombík zdroja (18), kým sa na displeji nezobrazí požadovaná stanica. Stlačte gombík zdroja (18), aby ste potvrdili výber. Rádio prepne na zvolenú stanicu.
  Prípadne môžete pri zmene stanice stlačiť tlačidlo hľadania smerom dole (13) alebo tlačidlo hľadania smerom hore (19).

- Na uloženie nastavenej stanice stláčajte tlačidlo programovej pamäte (17) želaného pamäťového miesta tak dlho, kým sa číslo pamäťového miesta nezobrazí na indikácii pamäťového miesta (c).

- Na prehrávanie uloženej stanice krátko stlačte niektoré z tlačidiel programovej pamäte (17). Číslo pamäťového miesta sa zobrazí na indikácii pamäťového miesta (c).

Upozornenie: Pri problémoch s príjmom môžete ručne spustiť automatické vyhľadávanie stanice DAB+. Vyberte pritom buď <Auto Scan> v menu alebo súčasne stlačte tlačidlo hľadania smerom dole (13) a tlačidlo hľadania smerom hore (19). Po ukončení automatického vyhľadávania stanice sa uložia 4 stanice na programových pamäťových miestach 1 až 4. Pritom sa prepíšu už uložené stanice.

Ak nemožno nájsť žiadnu rozhlasovú stanicu DAB+, na multifunkčnej indikácii (k) sa zobrazí <No DAB Station – Please Auto Scan>.

## Nastavenie/uloženie rozhlasovej stanice VKV

Pri výbere audio zdroja rozhlasovej stanice VKV opakovane stláčajte gombík zdroja (18) dovtedy, kým sa na indikácii audio zdroja (h) nezobrazí FM.

GPB 18V‑5 C: Počas nastavovania sa rádiofrekvencia zobrazuje na indikácii času (j), potom na indikácii rádiofrekvencie (a).

GPB 18V‑5 SC: Frekvencia aktuálne prehrávanej stanice sa zobrazuje v hornom riadku multifunkčnej indikácie (k). Zobrazovanie doplnkovej informácie na spodnom riadku multifunkčnej indikácie možno nastaviť vo funkcii menu.

Pri dostatočne silnom príjme vhodného signálu prepne rádio automaticky na stereo príjem, na displeji sa zobrazí indikácia stereo príjmu (e).

- Na nastavenie konkrétnej stanice otáčajte gombík zdroja (18), kým sa na displeji nezobrazí požadovaná frekvencia alebo požadovaná stanica.
- Na vyhľadanie nasledujúcej stanice s veľmi silným signálom krátko stlačte tlačidlo hľadania smerom dole (13) alebo tlačidlo hľadania smerom hore (19). Nasledujúca nájdená stanica sa zobrazí na displeji a bude sa prehrávať.
- Na vyhľadanie všetkých staníc s veľmi silným signálom stlačte tlačidlo hľadania smerom dole (13) alebo tlačidlo hľadania smerom hore (19) na dlhšie ako 0,5 s. Každá nájdená stanica sa prehráva počas 5 s, potom sa pokračuje v hľadaní až do konca frekvenčného pásma. Ak chcete hľadanie staníc prerušiť, krátko stlačte tlačidlo hľadania smerom dole (13) alebo tlačidlo hľadania smerom hore (19).
- Na uloženie nastavenej stanice stláčajte tlačidlo programovej pamäte (17) želaného pamäťového miesta tak dlho, kým sa číslo pamäťového miesta nezobrazí na indikácii pamäťového miesta (c).
- Na automatické vyhľadávanie a uloženie najsilnejšej stanice súčasne stlačte tlačidlo hľadania smerom dole (13) a tlačidlo hľadania smerom hore (19). Rádio skontroluje všetky prijímateľné stanice a uloží 4 stanice s najlepším príjmom na miesta programovej pamäte 1 až 4. Nezabudnite, že sa pritom prepíšu už prípadne uložené stanice.
  Po ukončení hľadania sa prehráva stanica uložená na mieste programovej pamäte 1.
- Na prehrávanie uloženej stanice krátko stlačte niektoré z tlačidiel programovej pamäte (17). Číslo pamäťového miesta sa zobrazí na indikácii pamäťového miesta (c).

## Nastavenie prútovej antény

Rádio sa dodáva s namontovanou prútovou anténou (30). Pri prevádzke rádia na VKV otočte prútovú anténu v smere, ktorý umožňuje najlepší príjem.

Ak nie je možný žiadny dostatočný príjem, postavte rádio na miesto s lepším príjmom.

Upozornenie: Pri prevádzke rádia v bezprostrednom okolí rádiových zariadení, vysielačiek alebo iných elektronických zariadení môže dochádzať k zhoršeniu rádiového príjmu.

## Pripojenie externých audio zdrojov pomocou AUX

Otvorte zaisťovaciu páčku (8) a odklopte kryt (7) priehradky na médiá. Zasuňte 3,5 mm zástrčku AUX kábla (9) do zásuvky AUX IN (10). Pripojte AUX kábel na vhodný audio zdroj.

Na prehrávanie AUX audio zdroja opakovane stláčajte gombík zdroja (18) dovtedy, kým sa na indikácii audio zdroja (h) nezobrazí AUX.

Kvôli ochrane pred znečistením kryt (7) priehradky na médiá opäť zatvorte a zaistite, keď odoberiete zástrčku AUX kábla.

Pri vhodnej veľkosti môžete audio zdroje pripojené cez AUX umiestniť aj do úložnej priehradky (6).

Ak počas prevádzky AUX stlačíte niektoré z tlačidiel programovej pamäte (17), prepne rádio na stanicu, ktorá je uložená v naposledy používanom režime rádia.

## Prehrávanie/ovládanie externých audio zdrojov pomocou Bluetooth®

Ak chcete prehrávať audio zdroj (napr. smartfón) cez Bluetooth®, opakovane stláčajte buď gombík zdroja (18) dovtedy, kým sa na displeji nezobrazí indikácia Bluetooth® (g), alebo nezávisle od aktuálneho audio zdroja krátko stlačte tlačidlo Bluetooth® (21).

Ak už bolo rádio spojené s nejakým externým audio zdrojom cez Bluetooth® a je tento audio zdroj dostupný, automaticky sa vytvorí spojenie s týmto audio zdrojom. Po vytvorení spojenia indikácia Bluetooth® (g) trvalo svieti.
GPB 18V‑5 SC: Názov zariadenia pripojeného cez Bluetooth® sa zobrazuje v hornom riadku multifunkčnej indikácie (k). V spodnom riadku sa zobrazuje text poskytnutý pripojeným zariadením.

Ak nie je možné vytvoriť do 2 min. žiadne spojenie, vytváranie spojenia sa preruší a indikácia Bluetooth® (g) trvalo bliká.
GPB 18V‑5 SC: Na multifunkčnej indikácii (k) sa zobrazí <Not connected>.
Po ďalších 17 min. bez vytvorenia spojenia sa rádio automaticky vypne.

Vytvorenie nového spojenia cez Bluetooth®:

- Na vytvorenie spojenia s novým externým audio zdrojom stlačte tlačidlo Bluetooth® (21) na dlhšie ako 0,5 s. Je to možné aj počas vyhľadávania, pri existujúcom spojení alebo pri prevádzke s iným audio zdrojom.

- Rádio spustí vyhľadávanie. Počas vyhľadávania bliká indikácia Bluetooth® (g).

- Aktivujte spojenie na externých audio zdrojoch. Pri smartfónoch je to možné hlavne v rámci nastavení v menu Bluetooth®. Rádio sa zobrazí ako dostupný zdroj pod názvom GPB 18V-5 C xxxx alebo GPB 18V-5 SC xxxx. Dodržujte pritom návod na obsluhu vášho audio zdroja/smartfónu.

- Po vytvorení spojenia cez Bluetooth® indikácia Bluetooth® (g) trvalo svieti.

Audio zdroje pripojené cez Bluetooth® môžete ovládať aj pomocou rádia:

- Na výber a spustenie skladby opakovane krátko stláčajte tlačidlo hľadania smerom hore (19) alebo tlačidlo hľadania smerom dole (13) dovtedy, kým nenájdete požadovanú skladbu. Prehrávanie zvolenej skladby sa spustí automaticky.

- Na prerušenie prehrávania stlačte tlačidlo Mute (12). Na displeji sa zobrazí indikácia vypnutia zvuku (f).

- Ak chcete pokračovať v prehrávaní, znova stlačte tlačidlo Mute (12), zmeňte hlasitosť alebo stlačte tlačidlo hľadania smerom hore (19) alebo tlačidlo hľadania smerom dole (13).

- Na posun dopredu alebo posun dozadu v rámci skladby držte tlačidlo hľadania smerom hore (19) alebo tlačidlo hľadania smerom dole (13) stlačené, kým nedosiahnete želané miesto v skladbe.

Ak počas prevádzky cez Bluetooth® stlačíte niektoré z tlačidiel programovej pamäte (17), prepne rádio na stanicu, ktorá je uložená v naposledy používanom režime rádia.

## Nastavenie indikácie času ‎(GPB 18V‑5 C)‎

Aby ste sa dostali k menu indikácie času, krátko stlačte gombík Clock (14).

Môžete zvoliť medzi 12-hodinovým formátom času <12H> a 24-hodinovým <24H> a tiež môžete nastaviť hodiny a minúty.

Navigovanie v menu:

- Zmena nastavení menu: Otočte gombík Clock (14).
- Uloženie nastavení menu: Stlačte gombík Clock.
- Po uložení nastavenia minút alebo 10 s po poslednom použití gombíka Clock rádio prepne naspäť do audio režimu.

Ak sa už v rádiu neukladá čas, vymeňte záložné batérie.

## Funkcia Reset ‎(GPB 18V‑5 C)‎

Ak chcete vrátiť všetky nastavenia v rádiu na výrobné nastavenia (Reset), stlačte gombík Clock (14) na dlhšie ako 0,5 s. Na displeji sa zobrazí <RS>.

Otočte gombík Clock (14), ak chcete voliť medzi resetovaním <YES> a návratom k aktuálnym nastaveniam <NO>. Výber potvrďte stlačením gombíka Clock.

## Zmena nastavení menu ‎(GPB 18V‑5 SC)‎

Aby ste sa dostali k funkcii menu, stlačte gombík Menu (22).

Navigovanie v menu:

- Posúvanie menu: Otáčajte gombík Menu (22).
- Výber a uloženie nastavenia menu: Stlačte gombík Menu (22).
- Prepnutie do rozšíreného menu: Stlačte gombík Menu (22).
- Prepnutie z rozšíreného menu naspäť na vyššie menu: Stlačte tlačidlo hľadania smerom dole (13). Po dosiahnutí najvyššej úrovne menu sa rádio vráti do režimu audio.

Ak chcete funkciu menu na ľubovoľnej úrovni opustiť a vrátiť sa na režim audio, stlačte tlačidlo hľadania smerom dole (13) na dlhšie ako 1 s. Prípadne rádio automaticky prepne na režim audio po 10 s po poslednom stlačení tlačidla.

Ak sa nastavenia menu pri vypnutí rádia už neukladajú, vymeňte záložné batérie.

## Možnosti menu ‎(GPB 18V‑5 SC)‎

Výber menu čiastočne závisí od audio režimu, v ktorom sa rádio nachádza.

V rámci menu sa v hornom riadku multifunkčnej indikácie (k) vždy zobrazuje názov menu, nastavenie, ktoré možno vybrať v spodnom riadku.

<Set Time>
Menu času: Môžete zvoliť medzi 12-hodinovým formátom času <12 Hour Mode> a 24-hodinovým formátom času <24 Hour Mode> a ručne nastaviť čas. Ak je na audio zdroji DAB zvolená rozhlasová stanica, ktorá poskytuje čas, tento čas sa automaticky preberie.

<Reset All>
Menu Reset: Môžete obnoviť všetky nastavenia menu na výrobné nastavenia <Yes> alebo sa vrátiť na aktuálne nastavenia <No>.

<Auto Scan> (pri audio zdroji DAB)
Menu automatického vyhľadávania stanice: Môžete spustiť automatické vyhľadávanie stanice.

<Manual Tune> (pri audio zdroji DAB)
Menu ručného ladenia: Môžete ručne nastaviť želanú frekvenciu.

<Display Type> (pri audio zdroji DAB)
Menu typu zobrazenia: Môžete zvoliť, aký text sa zobrazuje v spodnom riadku multifunkčnej indikácie (k):

- informačný text vysielaný rozhlasovou stanicou <Dynamic Label>,
- frekvencia stanice <Frequency>,
- sila signálu <Signal Strength>,
- typ programu vysielaný rozhlasovou stanicou <Program Type>.

<Display Type> (pri audio zdroji FM)
Menu typu zobrazenia: Môžete zvoliť, aký text sa zobrazuje v spodnom riadku multifunkčnej indikácie (k):

- informačný text vysielaný rozhlasovou stanicou <Radio Text>,
- názov stanice <Program Service>,
- typ programu vysielaný rozhlasovou stanicou <Program Type>.